Document ID: 31998D0164

KOMISSION PÄÄTÖS,
tehty 26 päivänä helmikuuta 1998,
Brasiliasta peräisin olevan piimetallin tuontia koskevan polkumyynnin vastaisen menettelyn päättämisestä (98/164/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kun se on muutettuna asetuksella (EY) N:o 2331/96 (2), ja erityisesti sen 9 ja 11 artiklan,
on kuullut neuvoa-antavaa komiteaa,
sekä katsoo seuraavaa:
A. MENETTELY
1. Voimassa olevat toimenpiteet
(1) Neuvosto otti käyttöön asetuksella (ETY) N:o 2305/92 (3) lopullisen polkumyyntitullin Brasiliasta peräisin olevan piimetallin tuonnissa.
2. Uudelleentarkastelua koskeva pyyntö
(2) Sen jälkeen kun helmikuussa 1997 oli julkaistu ilmoitus voimassa olevien toimenpiteiden lähestyvästä voimassaolon päättymisestä (4), komissio vastaanotti toukokuussa 1997 uudelleentarkastelua koskevan pyynnön, jonka jätti kyseisen tuotteen yhteisön koko tuotantoa edustavan neljän yhteisön tuottajan puolesta rautayhdisteteollisuuden yhdyskomitea (EuroAlliages). Pyynnössä esitettiin todisteita Brasiliasta peräisin olevan tuotteen polkumyynnistä ja merkittävästä vahingosta, joka todennäköisesti aiheutuisi voimassa olevien toimenpiteiden päättymisestä. Näitä todisteita pidettiin riittävinä perustelemaan toimenpiteiden päättymistä koskevan tarkastelun vireillepano.
(3) Komissio ilmoitti Euroopan yhteisöjen virallisessa lehdessä (5) julkaistulla ilmoituksella Brasiliasta peräisin olevan CN-koodiin 2804 69 00 kuuluvan piimetallin yhteisöön tuontiin sovellettavia polkumyynnin vastaisia toimenpiteitä koskevan tarkastelun aloittamisesta ja pani vireille asetuksen (EY) N:o 384/96, jäljempänä "perusasetus", 11 artiklan 2 kohdan mukaisen tutkimuksen.
3. Tutkimus
(4) Komissio ilmoitti virallisesti tarkastelun vireillepanosta tuottajille ja/tai viejille ja tuojille, joita asian tiedettiin koskevan, sekä näiden järjestöille, viejämaan edustajille, valituksen tehneille yhteisön tuottajille ja edustaville käyttäjille. Asianomaisille osapuolille annettiin tilaisuus esittää kantansa kirjallisesti ja pyytää tulla kuulluksi ilmoituksen johdanto-osan 3 kappaleessa asetetussa määräajassa.
B. TOIMENPITEIDEN PÄÄTTYMISTÄ KOSKEVAN TARKASTELUN PERUUTTAMINEN JA MENETTELYN PÄÄTTÄMINEN
(5) EuroAlliages peruutti virallisesti 27 päivänä marraskuuta 1997 päivätyllä kirjeellä pyyntönsä toimenpiteiden päättymistä koskevasta tarkastelusta, joka koskee Brasiliasta peräisin olevan piimetallin tuontia, sekä sittemmin pyyntönsä meneillään olevasta tarkastelusta.
Perusasetuksen 9 artiklan 1 kohdan ja 11 artiklan 5 kohdan mukaisesti yhteisön tuotannonalan peruuttaessa pyyntönsä toimenpiteiden päättymistä koskevasta tarkastelusta menettely on päätettävä, paitsi jos päättäminen ei ole yhteisön edun mukaista. Meneillään olevassa tutkimuksessa ei ole tuotu esiin mitään yhteisön etua koskevia näkökohtia, jotka puoltaisivat menettelyn jatkamista.
(6) Tässä yhteydessä on muistettava, että samanaikaisesti toimenpiteiden päättymistä koskevan tarkastelun kanssa komissio suoritti kahden brasilialaisen tuottajan ja/tai viejän pyynnöstä polkumyyntiin rajoittuvan välivaiheen tarkastelun, joka pantiin vireille 7 päivänä tammikuuta 1997 (6).
(7) Tutkimuksessa ei ilmennyt polkumyyntiä kummankaan tuottajan ja/tai viejän osalta ja sen vuoksi polkumyynnin vastaiset toimenpiteet olisi molempien viejien osalta kumottava.
(8) Asianomaisille osapuolille ilmoitettiin niistä olennaisista tosiasioista ja huomioista, joiden perusteella komissio aikoi päättää menettelyn ja annettiin tilaisuus esittää huomautuksia. Kukaan perusasetuksen 21 artiklassa tarkoitetuista asianomaisista osapuolista ei ole esittänyt huomautuksia, joiden mukaan kyseinen päättäminen ei olisi yhteisön edun mukaista.
(9) Neuvoa-antavaa komiteaa on kuultu eikä se ole esittänyt vastalausetta.
(10) Edellä esitetyn perusteella komissio katsoo, että suojatoimenpiteiden jatkaminen on tarpeetonta ja että menettely olisi päätettävä,
ON PÄÄTTÄNYT SEURAAVAA:
Ainoa artikla
Päätetään Brasiliasta peräisin olevan CN-koodiin 2804 69 00 kuuluvan piimetallin tuontia koskeva polkumyyntimenettely.
Tehty Brysselissä 26 päivänä helmikuuta 1998.

Labels: 18
3
4
1